Broj: 711-I-1058-P-75/20-07-12

Zagreb, 2. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Radmile Čahut, predsjednice Sindikata zdravsta Hrvatske.**,na 90. sjednici, održanoj 2. srpnja 2020. daje sljedeće:

**OČITOVANJE**

**Dužnosnik Željko Plazonić, državni tajnik u Ministarstvu zdravstva, na temelju članka 14. stavka 2. ZSSI-a, može, istovremeno uz obnašanje dužnosti državnog tajnika u Ministarstvu zdravstva, biti predsjednik Upravnog vijeća ustanove Klinički bolnički centar Rijeka, budući da je navedena ustanova proglašena pravnom osobom od posebnog državnog interesa, pri čemu nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem očitovanja Povjerenstva podnijela je Radmila Čahut, predsjednica Sindikata zdravsta Hrvatske. U knjigama ulazne pošte zahtjev je zaprimljen pod poslovnim brojem 711-U-1053-P-75/20-01-5 26. veljače 2020., povodom kojeg se vodi predmet broj P-75/20.

Podnositeljica zahtjeva moli očitovanje Povjerenstva smije li državni tajnik Ministarstva zdravstva biti imenovan predsjednikom Upravnog vijeća Kliničkog bolničkog centra Rijeka (dalje u tekstu: KBC Rijeka) te je li Rješenje Vlade Republike Hrvatske o imenoovanju suprotno odredbama ZSSI-a. Pritom navodi da je osnivač KBC-a Rijeka Republika Hrvatska.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu navedenog Zakona. Stoga je i Željko Plazonić, povodom obnašanja dužnosti državnog tajnika u Ministarstvu zdravstva, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

U sudskom registru Trgovačkog suda u Rijeci, pod MBS: 040083846, upisana je ustanova naziva „Klinički bolnički centar Rijeka“, OIB: 40237608715. Osnovič navedene ustanove je Republika Hrvatska.

Uvidom u Registar ustanova i izvanproračunskih fondova od posebnog interesa, koji vodi Povjerenstvo, utvrđeno je da se u istom nalazi iustanova KBC Rijeka, te da je ista proglašena od posebnog državnog interesa sukladno članku 14. stavku 3. ZSSI-a. Odluka na temelju kojeg je navedena osoba utvrđena od posebnog državnog interesa je: Odluka o popisu pravnih osoba od posebnog državnog interesa od 15. prosinca 2010.g., Odluka o izmjenama i dopunama Odluke o popisu pravnih osoba od posebnog državnog interesa od 31. siječnja 2014.g, Odluka o izmjenama i dopunama Odluke o popisu pravnih osoba do posebnog interesa od 15. svibnja 2015.g. i Odluka o dopuni Odluke o popisu pravnih osoba od posebnog državnog interesa od 25. rujna 2015.g.

Uvidom u Izvješće o imovinskom stanju dužnosnika, koje je dužnosnik Željko Plazonić podnio 28. siječnja 2020. povodom promjene, utvrđeno je kako dužnosnik nije član upravnih vijeća drugih ustanova, odnosno da je pod rubrikom „Članstva i funkcije dužnosnika u drugim pravnim osobama, udruženjima i organizacijama“ naveo kako iste ne postoje.

Uvidom u Rješenje Vlade o imenovanju predsjednika Upravnog vijeća KBC-a Rijeka KLASA: 080-02/20-01/02, URBROJ: 50301-15/28-20-02 utvrđeno je da je dužnosnik Željko Plazonić 9. siječnja 2020. imenovan predsjednikom Upravnog vijeća KBC-a Rijeka.

Na zahtjev Povjerenstva KBC Rijeka se dopisom KLASA: 052-02/20-02-1, URBROJ: 2170-29-02/1-20-1 od 17. travnja 2020. očitovao da državni dužnosnik prim. Željko Plazonić, dr.med., obnaša dužnost predsjednika Upravnog vijeća Kliničkog bolničkog centra Rijeka slijedom rješenja Vlade Republike Hrvatske od 09. siječnja 2020. godine, te da nije primao naknadu za obnašanje funkcije predsjednika Upravnog vijeća KBC-a Rijeka obzirom da sukladno članku 14. stavku 2. Zakona o sprječavanju sukoba interesa na navedenu naknadu nema pravo budući obnaša dužnost državnog tajnika pri Ministarstvu zdravstva Republike Hrvatske.

Na zahtjev Povjerenstva Ministarstvo zdravstva se dopisom KLASA: 052-02/20-02-1, URBROJ: 2170-29-02/1-20-1 od 17. travnja 2020. očitovalo da uvidom u predmete koji su vezani uz KBC Rijeka, Uprava za financijske poslove, fondove EU, međunarodne projekte i javnu nabavu Ministarstva zdravstva, ne raspolaže dokumentima/informacijama/odlukama u kojima se spominje ili iz kojih je vidljivo da je državni dužnosnik Željko Plazonić sudjelovao u raspravama, odlučivanju, donošenju odluka ili da je bio na bilo koji način involviran u poslovne i druge odnose između KBC Rijeka i Ministarstva zdravstva.

Slijedom navedenog, Povjerenstvo je povodom podnesenog zahtjeva za davanjem očitovanja utvrdilo kako, na temelju članka 14. stavka 2. ZSSI-a, dužnosnik Željko Plazonić može istovremeno uz obnašanje dužnosti državnog tajnika u Ministarstvu zdravstva biti predsjednik Upravnog vijeća KBC-a Rijeka, budući da je navedena ustanova proglašena pravnom osobom od posebnog državnog interesa. Pritom dužnosnik nema pravo na naknadu, osim prava na naknadu putnih i drugih opravdanih troškova.

Povjerenstvo napominje da ograničenje obavljanja funkcije člana upravnog vijeća ustanova iz članka 14. stavka 1. i 2. ZSSI-a, na temelju članka 20. stavka 3. ZSSI-a obvezuje dužnosnike od dana stupanja na dužnost za vrijeme obnašanja dužnosti te daljnjih dvanaest mjeseci od dana prestanka obnašanja dužnosti.

Slijedom navedenog Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositeljica, putem Sindikat Zdravstva, poštom
2. Na znanje dužnosniku Željku Plazoniću, poštom
3. Objava na internetskoj stranici Povjerenstva
4. Pismohrana